કમ્પ્યૂટર-ઈન્ટરનેટના આગમન અને વ્યાપ પછી, એક પેઢી એવી છે જે એવું માને છે કે નેટ દ્વારા કનેક્ટ રહીએ એને જ કનેક્ટ થયેલા ગણાઈએ. ફેસબૂક, ટિવટર, ઈ-મેલ અને એસ.એમ.એસ.ના ભાર નીચે આ યુવાનપેઢી દબાયેલી જોવા મળે છે. એવરીથિંગ ઈઝ વર્ચ્યુઅલ ફોર ધીસ જનરેશન ! સંબંધોમાં પણ રૂબરૂમાં ઓછું મળવાનું અને નેટ દ્વારા વધુ સંપર્કમાં રહેવાનું આ પેઢીને ફાવી ગયું છે. ‘ટાઈમ્સ ઑફ ઈન્ડિયા’માં એક હળવી શૈલીમાં લખાયેલો લેખ વાંચ્યો હતો, જેમાં મા એના દીકરાને ફેસબુકની ‘વૉલ’ ઉપર લખીને જણાવે છે : ધ લન્ચ ઈઝ રેડી ! અને ખોવાયેલી ખોવાયેલી અને પ્રત્યક્ષ સંબંધોથી અતડી રહેતી દીકરીને જોઈને માને થાય છે કે : ‘ચોક્કસ મારી દીકરી પ્રેમમાં છે !’ પણ એનો ભ્રમ ત્યારે ભાંગે છે જ્યારે એને જાણ થાય છે કે બેનબા તો ફેસબુકના પ્રેમમાં છે ! અજબગજબનું બંધાણ હોય છે સોશિયલ નેટવર્કિંગ સાઈટ્સનું. એક અમેરિકન કૉમેડિયને તો ફેસબુકના ઍડિક્શનથી સ્વને અળગી રાખવા પાંચ દિવસ બાથરૂમમાં પૂરી દીધી હતી ! અધૂરામાં પૂરું, મોબાઈલ ઉપર જ ઈન્ટરનેટની સુવિધા ઉપલબ્ધ થતા ફેસબુક અને ટિવટર હાથવગાં બન્યાં, અને એ કારણે હાથવગા સંબંધો દૂર થતા ગયા.